(2)

člen 3 se nadomesti z naslednjim: „Člen 3 1. Člen 1 se ne uporablja za zagotavljanje financiranja, finančne pomoči ali tehnične pomoči, povezane z vojaškimi dejavnostmi, za blago in tehnologijo s Skupnega seznama vojaškega blaga Evropske unije, namenjene izključno za: (a) podporo ali uporabo s strani osebja Združenih narodov, vključno z misijo Združenih narodov za pomoč v Somaliji (UNSOM); (b) podporo ali uporabo s strani prehodne misije Afriške unije v Somaliji (ATMIS) in njenih strateških partnerjev, ki izvajajo dejavnosti izključno v okviru najnovejšega strateškega koncepta operacij Afriške unije ter v sodelovanju in ob usklajevanju z ATMIS; (c) podporo ali uporabo dejavnosti Evropske unije za usposabljanje in podporo, Turčije, Združenega kraljestva Velike Britanije in Severne Irske, Združenih držav Amerike ter vseh drugih državnih sil, ki delujejo v okviru tranzicijskega načrta Somalije ali so z zvezno vlado Somalije sklenile sporazum o statusu sil ali memorandum o soglasju za namene Resolucije VSZN 2662 (2022), če o sklenitvi takih sporazumov obvestijo Odbor za sankcije; (d) razvoj varnostnih in policijskih institucij Somalije na lokalni in nacionalni ravni, da se zagotovi varnost somalskega prebivalstva. 2. Z odstopanjem od odstavka 1, točka (d), za zagotavljanje financiranja, finančne pomoči ali tehnične pomoči, povezane z vojaškimi dejavnostmi, za razvoj varnostnih in policijskih institucij Somalije velja naslednje: (a) v zvezi z blagom in tehnologijo iz Priloge IV: Odbor za sankcije v petih delovnih dneh od prejema uradnega obvestila Somalije, države članice ali mednarodne, regionalne ali podregionalne organizacije, ki zagotavlja pomoč, ne sprejme negativne odločitve; (b) v zvezi z blagom in tehnologijo iz Priloge V: predhodno uradno obvestilo Odboru za sankcije za informacije, ki ga Somalija, države članice ali mednarodne, regionalne in podregionalne organizacije, ki zagotavljajo pomoč, predložijo pet delovnih dni vnaprej. 3. Uradna obvestila Evropske unije ali držav članic na podlagi odstavka 2, točki (a) in (b) tega člena vključujejo: (a) podatke o proizvajalcu in dobavitelju orožja in vojaške opreme, vključno s serijskimi številkami; (b) opis orožja in streliva, vključno z vrsto, kalibrom in količino; (c) predlagani datum in kraj dobave ter (d) vse ustrezne informacije o predvideni namembni enoti ali predvidenem kraju skladiščenja. 4. Evropska unija ali država članica dobaviteljica, ki zagotavlja pomoč v obliki financiranja, finančne pomoči ali tehnične pomoči za blago in tehnologijo s Skupnega seznama vojaškega blaga Evropske unije, Odboru za sankcije najpozneje v 30 dneh od dobave orožja in sorodnega materiala vseh vrst predloži uradno obvestilo po dobavi v obliki pisnega potrdila o vsaki opravljeni dobavi, vključno s serijskimi številkami dobavljenega orožja in njemu sorodnega materiala vseh vrst, informacijami o pošiljki, nakladnicami, popisi tovora ali dobavnicami, in o konkretnem kraju skladiščenja. 5. Člen 1 se ne uporablja za: (a) prodajo, dobavo, posredovanje ali izvoz zaščitnih oblačil, vključno z zaščitnimi jopiči in vojaškimi čeladami, ki jih zgolj za osebno uporabo v Somalijo začasno izvozijo osebje Združenih narodov, predstavniki medijev, humanitarni in razvojni delavci in njihovo spremno osebje; (b) prodajo, dobavo, posredovanje ali izvoz nesmrtonosne vojaške opreme s strani držav članic ali mednarodnih, regionalnih ali podregionalnih organizacij, namenjene izključno za humanitarno ali zaščitno uporabo.“